KOMISIJOS REGLAMENTAS (EB) Nr. 1448/2006
2006 m. rugsėjo 29 d.
iš dalies keičiantis Reglamentą (EB) Nr. 622/2003, nustatantį priemones bendriesiems pagrindiniams aviacijos saugumo standartams įgyvendinti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles (1), ypač į jo 4 straipsnio 2 dalį,
kadangi:
(1)
Pagal Reglamentą (EB) Nr. 2320/2002 Komisija turi priimti bendrųjų pagrindinių aviacijos saugumo standartų įdiegimo visoje Europos bendrijoje priemones. 2003 m. balandžio 4 d. Komisijos reglamentas (EB) Nr. 622/2003, nustatantis priemones bendriesiems pagrindiniams aviacijos saugumo standartams įgyvendinti (2), buvo pirmasis teisės aktas, kuriame nustatytos tokios priemonės.
(2)
Bendrieji pagrindiniai standartai turėtų būti patikslinti. Visų pirma turėtų būti nustatyti tokie sprogmenų aptikimo sistemų (toliau - SAS, angl. EDS) eksploatacinių charakteristikų reikalavimai, kad nebūtų pažeista galimybė jas reguliariai, mažiausiai kartą per du metus, persvarstyti ir garantuoti, kad jos tebeatitinka techninio išsivystymo lygį našumo, sąnaudų ir SAS įrangos pasiūlos rinkoje atžvilgiu.
(3)
SAS įrangai nustatyti eksploatacinių charakteristikų reikalavimai ir reikalavimai, susiję su SAS įrangos vaizdo kokybe, nustatyta 1 ir 2 standartuose, turėtų būti laikomi pirmuoju žingsniu visiškai suderinant tokių sistemų technines specifikacijas. Kiek įmanoma greičiau jos turėtų būti papildytos reikalavimais, susijusiais su SAS įrangos vaizdo kokybei nustatytu 3 standartu, taip pat suderintomis klasifikavimo procedūromis, įskaitant SAS įrangos bandymų sąlygas.
(4)
Įprastai SAS įranga nusidėvi per septynerių - dešimties metų laikotarpį. Į tai turėtų būti atsižvelgta nustatant tinkamumo naudotis tokia įranga trukmę.
(5)
Remiantis Reglamentu (EB) Nr. 2320/2002 ir siekiant užkirsti kelią neteisėtiems veiksmams, Reglamento (EB) Nr. 622/2003 priede nustatytos priemonės turėtų būti slaptos ir neturėtų būti skelbiamos. Ta pati taisyklė turi būti taikoma ir bet kokiam pakeitimų teisės aktui.
(6)
Todėl Reglamentą (EB) Nr. 622/2003 reikėtų atitinkamai iš dalies pakeisti.
(7)
Šiame reglamente numatytos priemonės atitinka Civilinės aviacijos saugumo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 622/2003 priedas iš dalies keičiamas taip, kaip nurodyta šio reglamento priede.
Kadangi šis priedas yra slaptas, jam taikomas to reglamento 3 straipsnis.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugsėjo 29 d.